Magnus Eliassen

**Magnus Eliassen** (født 1981) er en norsk musiker, sangskriver og produsent. Han har gitt ut to soloalbum, det engelskspråklige *Second Grace* og norskspråklige *Maskinisten.* Sammen med sin bror, Erik Eliassen, utgjør han duoen Sirkus Eliassen. Han har samarbeidet med blant andre Kråkesølv, Tungtvann, Joddski, Manna, Broiler og Arif. 

Han er født i Bodø 1981 og vokst opp på Lurøy og i Bodø og er bosatt i Oslo.

I 2003 ga Eliassen ut vinylplaten *Tinglysing EP* under pseudonymet Magnetisk Nord. Sommeren 2005 debuterte han som soloartist med singelen «Lois Is Happy». Samme år slapp han sitt selvutgitte debutalbum, *Second Grace*. Under  2006 vant han Publikumsprisen. I tiden som fulgte spilte han en rekke konserter i Norge, USA og Tyskland.

Brødreduoen Sirkus Eliassen debuterte i 2011 med «Hjem til dæ». I juli smme år kom hans egen singel «Til dem du e glad i», en sang han skrev etter at en venn gikk bort. «Til dem du e glad i» ble spilt inn sammen med hans venner i bandet Kråkesølv. Salgsinntektene fra denne innspillingen gikk uavkortet til Røde Kors.

Høsten 2011 slapp Eliassen to singler, «På ei bru i Amsterdam» og «Hei, frøken DJ». Førstnevnte ble av VGs anmelder beskrevet som en «[…] smått suggererende perle med bøttevis av elektronisk ynde […]» og mottok karakter 5 av 6. Avisa Nordland omtalte den som «den nydelige elektroniske poplåten». Dagens Næringsliv kalte den «ekstremt smittende og radiovennlig», og VGs anmelder kalte den og «På ei bru i Amsterdam» «[…] to oppsiktsvekkende fine elektronikapoplåter.»

I november 2011 kom Eliassens album *Maskinisten*. Det ble spilt inn i turområdet Maskinisten utenfor Bodø ved hjelp av solcellepanel. VGs anmelder ga albumet karakter 5 av 6, og omtalte det som «[…] en perlerad av nedstrippede og vakre låter, intenst personlige og drevet frem med oppriktig desperasjon i stemmen» og sier om tekstene at de «[…] rommer både søkende alvor og glimtvis en naiv humor med perfekt stoppeffekt.» Dagens Næringsliv skrev i en positiv anmeldelse blant annet at «Maskinisten er en lavmælt, intens plate med smertelig vakre melodier […]» og «Eliassen har spilt inn […] sangene mutters alene med kassegitar, monomikrofon og solcellepanel ved leirbålet. Bålknitringen, smånynning og skogslyder gir en intim og nesten litt dokumentarisk stemning. Det er som om man er til stede og får ta del i både den indre og ytre skogstilværelsen.» 

I 2015 kom Eliassen med ny musikk som soloartist i form av singelen «Dersom æ vokste opp her». Avisa Nordland ga den karakter 4 av 6. Eliassen har omtalt sangen som et forsøk på å frigjøre seg selv og sine lyttere fra forventninger og standardiserte formater. 1. mai 2015 slapp han singelen «Stor». 

## Sirkus Eliassen

Sirkus Eliassen er Magnus Eliassen og hans yngre bror, Erik Eliassen. Duoen debuterte sommeren 2011 med singelen «Hjem til dæ», og har siden gitt ut en rekke singler. Mest kjent er de for sangen «Æ vil bare dans», som ble kåret til årets hit 2012 av Spellemann.  

## Samfunnsengasjement
Under Stortingsvalget 2013 var Eliassen oppført på Miljøpartiet De Grønnes liste i Nordland. Under kommunevalget 2015 var Eliassen oppført på Miljøpartiet De Grønnes lister i Bydel Nordre Aker i Oslo.

## Diskografi

### Album
* *Second Grace* (CD, 2005)
* *Maskinisten* (digitalt, 2011)

### EP-plater
* *Tinglysing EP* (vinyl, 2003, under navnet Magnetisk Nord)

### Singler
* *Lois Is Happy* 7" (vinyl, 2004)
* *Til dem du e glad i* (digitalt, 2011, med Kråkesølv)
* *På ei bru i Amsterdam* (digitalt, 2011)
* *Hei, frøken DJ* (digitalt, 2011)
* *Dersom æ vokste opp her* (digitalt, 2015)
* *Stor* (digitalt, 2015)

### Andre deltagelser
* *2 uka* (2006, med Tungtvann)
* *Riv ned* (2007, med Manna)
* *Laisa det opp* (2010, med Joddski)
* *Bare du* (2011, med Ben Kinx)
* *Kjemp for det du elska* (2012, med Dilillis)
* *Æ vil ut* (2013, med Nellson)
* *Beautiful Girls* (2013, med Broiler)
* *Kanke gi opp* (2015, med Arif)

## Referanser


## Eksterne lenker
* 
* 
* 
* Facebook-profil